ཱིཀ་ཆེན་ལས་ཡེ་ཤེས་ལེའུའི་ཊཱིཀྐ་ཞང་ཞུང་པ་ཆོས་དབང་གྲགས་པས་མཛད་པ་བཞུགས་སོ།།༄༅།།གང་གི་ལེགས་པར་བཤད་པའི་བཅུད།།རེག་པའི་ལྕེ་རྩེ་ཀུན་མཁྱེན་གྱི།།ལྗགས་ཀྱི་དབང་པོའི་རྗེས་འགྲོ་བ།།རྒྱལ་བ་ཀུན་འདུས་བླ་མ་རྒྱལ།།དཔལ་ལྡན་རྒྱལ་བའི་ཡིད་འཕྲོག་སྐུ་ནི་ཕུན་ཚོགས་འགྱུར་མེད་རབ་དགའི་དགའ་བས་ཅི་ཡང་སིམ་པའི་ཁོང་བཞད་ཀྱིས་ཁེངས་རྩ་བ་ཡི།།ཞལ་གྱི་དབང་པོ་ཁུར་འཛུམ་འཛུམ་དཀར་འགོག་ལ་བརྩོན་འདིས་ཆུ་སྲིན་རྒྱལ་མཚན་སྡེ་དང་བཅས་པའི་མགྲིན་པའི་ཕུག་ན་སྙིང་དང་ནི།།རོ་འཛིན་རྩེ་མོ་ལྷན་ཅིག་གནས་བྱེད་སྤྱོད་དེའི་རྗེས་སློབ་གསེར་གྱི་མངལ་དང་པད་དཀར་མིག་ཅན་མཆོད་སྦྱིན་བརྒྱ་པའི་ལྟ་བྱེད་སྟོང།།ས་ལ་རྟོག་འདྲ་སྒྲུབ་པོ་རབ་དང་བལྟས་པ་ཙམ་གྱིས་ངེས་པར་ཁྱོད་མཐོང་དེ་ཡི་མོད་ལ་མགོན་ཁྱོད་གོ་འཕང་ངེས་པར་སྦྱིན་ལ་སྤྱི་བོས་འདུད།།རྡུལ་བྲལ་གུར་ཀུམ་དོག་པ་ཡི།།དོ་ཤལ་རབ་རྒོད་བཅོམ་ལྡན་འདས།།སྔོ་བསངས་མཛེས་སྡུག་ལང་ཚོ་ཅན།།དཀྱིལ་འཁོར་དབང་པོས་དགེ་ལེགས་སྩོལ།།རྣམ་དཔྱོད་པད་དཀར་སྐྱེད་ཚལ་དུ།།རྒྱུད་འགྲེལ་ངང་པའི་བུ་མོ་དཀར།།དེ་ཡིས་སྐྱེངས་ལྡན་ཟླ་བ་ནི།།ཐོད་ཚལ་བཞིན་དུ་མཁའ་ལ་སྣང།།རབ་དྭང་ཡིད་ཀྱི་མེ་ལོང་ངོས།།རིགས་ལྡན་ཐུགས་རྗེའི་པིར་གྱི་ནི།།ལེགས་བཤད་རི་མོ་ཡོངས་སྨིན་འདི།།ལྟོས་ཤིག་གྲོགས་དང་ཡིད་དགར་བྱོས།༈ལྔ་པ་ཡེ་ཤེས་ལེའུ་བཤད་པ་ལ་གསུམ།མཆོད་པར་བརྗོད་ཅིང་བརྩམས་པར་དམ་བཅའ་བ།ལེའུའི་གཞུང་བཤད་པ།ལེའུའི་མཚན་བསྟན་པའོ།།དང་པོ་ལ་གཉིས་ལས།མཆོད་པར་བརྗོད་པ་ནི།ཕྱག་འཚལ་ལོ་ཞེས་དྲང་ངོ་།།གང་ལ་ན།ཤཱཀྱ་ཐུབ་པ་གང་གི་དམིགས་བཅས་རྡུལ་མེད་སྟོང་པ་ཉིད་ཀྱི་གཟུགས་སྐུ་མཐར་ཐུག་པ་དང་སྙིང་རྗེ་བཟང་པོ་མི་འགྱུར་བའི་བདེ་ཆེན་གྱིས་བདེན་འཛིན་གྱི་དམིགས་པ་མེད་པ་ཉིད་མངོན་སུམ་དུ་རྟོགས་པའི་ཡེ་ཤེས་ཀྱི་སྐུ་བརྙེས་པ།ལྷ་མི་ལྷ་མིན་ཀླུ་ཡི་བླ་མ་ཀུན་གྱི་སྟོན་པ་གཅིག་པུ་དེ་ལའོ།།སྐུ་གཉིས་པོ་དེ་རྒྱུ་གང་ལས་བྱུང་ཞེ་ན།གང་གིས་སྔོན་ལམ་དུས་སུ་ཐབས་ཤེས་གཉིས་ལས།ཤེས་རབ་ཀྱི་ཆ་རྗེས་དྲན་གྱི་སྐུ་ལྟ་བུའི་སྟོང་གཟུགས་དང་ནི་ཏིང་ངེ་འཛིན་གྱི་ཡན་ལག་གི་གནས་སྐབས་ཀྱི་འགྱུར་མེད་ཡེ་ཤེས་བསྒོམས་པའི་སྟོབས་ཀྱིས་བདེ་ཆེན་དེའི་རྟེན་ཡིད་ལས་བྱུང་བ་ཐིག་ལེ་དཀར་པོ་དག་རང་གི་རྡོ་རྗེ་ནོར་བུའི་རྩེ་ནས་ནང་དུ་བཀུག་སྟེ་ཐོག་མར་བརྩེགས་པ་དང་དེ་ནས་རང་གི་དཔྲལ་བའི་དྷཱུ་ཏཱིའི་ནང་དང་ནི་དེ་ནས་རྡོ་རྗེ་གཙུག་ཏོར་ཆེན་པོའི་ནང་དུ་ཁྲིད་དེ་བདེ་བ་ཉིས་ཁྲི་ཆིག་སྟོང་དྲུག་བརྒྱ་རྫོགས་པ་ལས་སྐྱེས་སོ།།ཁམས་དཀར་པོ་གྱེན་དུ་བརྩེགས་པ་འདིར་བསྟན་པས་མས་བརྟན་གྱི་དགའ་བཞི་ཙམ་སྟོན་པ་མ་ཡིན་ཏེ།དཔྲལ་བ་དང་གཙུག་ཏོར་གྱི་གནས་གཉིས་སོ་སོར་ངེས་གཟུང་དུ་སྨོས་པའི་ཕྱིར་རོ།།དེས་ན་རྡུལ་ཡང་གཙུག་ཏོར་ནས་ཐུར་ལ་ནོར་བུའི་རྩེ་བར་དུ་དྲངས་ཏེ་བརྟན་པར་བྱེད་དོ།།དེ་ཡང་དབང་མདོར་བསྟན་རྩ་འགྲེལ་དུ་གསུངས་པ་གོང་དུ་དྲངས་ཟིན་ལ།མཁས་བུ་པ་དག་གིས་ཀྱང་ས་བཅུ་གཉིས་བགྲོད་ཚུལ་འཆད་པ་ན།ཁུ་བ་ནོར་བུའི་རྩེ་ནས་ཡར་འཕེལ་ཁྲག་གཙུག་ཏོར་ནས་མར་འཕེལ་ཏེ་དེ་ཡང་ས་དང་པོ་ཐོབ་པའི་ཚེ་ཁུ་བས་གསང་གནས་ཀྱི་ཕྱེད་གང།རྡུལ་གྱིས་དཔྲལ་བའི་ཕྱེད་གང།དུས་སྦྱོར་གཅིག་གི་རླུང་འགགས་ཞེས་སོགས་བཤད་ཅིང་དེ་ལྟར་སྦྱར་བའི་ལུས་ཀྱང་རྩ་འཁོར་ལོ་དྲུག་ལ་འདོད་དོ།།དེའི་ཕྱིར་ཁུ་རྡུལ་ཡས་མས་སུ་བརྩེགས་པ་ནི་ལུགས་འདི་ཤེས་པའི་མཁས་པ་རྣམས་ལ་ཡོངས་སུ་གྲགས་ཤིང་རྒྱུད་འགྲེལ་གྱི་དགོངས་པ་ཡང་ཡིན་ནོ།།དེ་ལྟར་ན་དུས་སྦྱོར་བཅུ་གཉིས་ཀྱི་རླུང་དང་མི་འགྱུར་བའི་བདེ་བ་ལ་ཉིས་ཁྲི་ཆིག་སྟོང་དྲུག་བརྒྱའི་གྲངས་ཀྱི་རྣམ་གཞག་མཛད་པས་ན་ཁུ་རྡུལ་གཉིས་ལ་ཡང་ཉིས་ཁྲི་ཆིག་སྟོང་དྲུག་བརྒྱའི་གྲངས་ངེས་པར་འཇོག་ནུས་ཏེ།ཁུ་རྡུལ་དེ་དག་དང་བདེ་བའི་གྲངས་དེ་དག་རྟེན་བརྟེན་པ་ངེས་པ་ཅན་དུ་བྱས་ནས་རྟེན་ཁུ་རྡུལ་གྱི་ཐིག་ལེ་རེ་རེ་མི་འགྱུར་བའི་རྒྱུ་མཚན་གྱིས་བདེ་ཆེན་སྐད་ཅིག་རེ་མི་འགྱུར་བར་འཇོག་པའི་ཕྱིར་ཏེ།མངོན་རྟོགས་རྒྱན་དུ།བརྟེན་པའི་ཆོས་ཀྱི་བྱེ་བྲག་གིས།།དེ་ཡི་དབྱེ་བ་ཡོངས་སུ་བརྗོད།།ཅེས་གསུངས་པ་དང་འདྲ་ལ།དོན་འདི་ནི་ཞབས་གཅིག་རྡོ་རྗེ་ནོར་བུ་ཞེས་སོགས་ཀྱི་དོན་ཡང་ཡིན་ནོ།།ཁ་དོལ་ཅིག།།ཤེས་རབ་དང་ཡེ་ཤེས་ཞེས་པ་ནི།ཤེས་རབ་ཡེ་ཤེས་དབང་བཞི་པ་ཞེས་བྱས་ནས་དབང་བཞི་པའི་དོན་འགྱུར་མེད་ཀྱི་བདེ་བ་རྟག་པའོ།།ཞེས་ཀྱང་སྨྲ་བ་ནི་རྡུལ་མེད་སྟོང་ཉིད་འདྲེན་བྱེད་མ་ཚང་ཞིང་རྟག་པ་རྒྱུར་འདོད་པ་འགལ་ཏེ་སྐྱོན་གཉིས་དང་བཅས་སོ།།ཡང་ཁ་སྟག་ཅིག།ཡིད་ལས་བྱུང་བ་ཡེ་ཤེས་ཀྱི་ཕྱག་རྒྱ་ལ་འཆད་ཅིང་དེའི་སྟོབས་ཀྱིས་བདེ་བ་ཉིས་ཁྲི་ཆིག་སྟོང་དྲུག་བརྒྱ་རྫོགས་པ་ཞེས་ཀྱང་ཟེར་བ་ནི་མི་རིགས་ཏེ།ཡིད་ཀྱིས་བསྒོམས་པ་ཙམ་གྱི་ཡེ་རྒྱ་ནི་མི་འགྱུར་བའི་ལག་རྗེས་འཇོག་བྱེད་མིན་ལ་འཕགས་མར་གྱུར་པའི་ཡེ་རྒྱ་ལ་བྱེད་ན་དེས་ཉིས་ཁྲི་ཆིག་སྟོང་དྲུག་བརྒྱ་རྫོགས་པ་ཚང་བར་མི་འདྲེན་པའི་ཕྱིར་རོ།།ཁ་དོལ་འབྲང་ཅིག།ཕྱག་རྒྱ་ཡིད་ལ་བྱས་པ་ལས་བྱུང་བའི་བྱང་སེམས་ཞེས་ཟེར་རོ།།སེམས་འགྲེལ་སྐོར་གསུམ་དུ་སྟོང་གཟུགས་ཕྱག་རྒྱ་ཆེན་མོ་འབའ་ཞིག་གསུངས་ཀྱི་སྟོང་གཟུགས་ཡབ་ཀྱི་སྐུ་མ་གསུངས་སོ།།ཞེས་ཆ་མེད་པའི་རྒྱུས་གཏམ་སྨྲ་བར་མི་བྱ་སྟེ།འདི་ཉིད་དུ་ཡང།གང་གི་དམིགས་བཅས་རྡུལ་མེད་སྟོང་པ་ཉིད།ཅེས་པ་ནི་ཤཱཀྱ་ཐུབ་པའི་སྐུ་ལ་བྱེད་པ་ལས་འོས་མེད་པས་ཤཱཀྱ་ཐུབ་པའི་སྟོང་གཟུགས་ཀྱི་སྐུ་བསྟན་ནོ།།གཞན་ཡང་རྒྱུད་འགྲེལ་གྱི་ཐོག་མཐའ་བར་གསུམ་དུ་སྟོང་གཟུགས་རང་གི་ངོ་བོའི་སྒོ་ནས་འཆད་པ་ན་ཡབ་ཀྱི་སྟོང་གཟུགས་ཀྱི་ཕྱོགས་ནས་འཆད་ལ།བདེ་ཆེན་གྱི་རྒྱུར་འགྲོ་ཚུལ་གྱི་སྒོ་ནས་འཆད་པའི་ཚེ་སྟོང་གཟུགས་ཕྱག་རྒྱ་ཆེན་མོ་ཞེས་ཡུམ་གྱི་བཤད་པ་མང་སྟེ་སྔར་ཡང་བཤད་ལ་ད་དུང་ཡང་འཆད་པར་འགྱུར་རོ།།དེ་དག་གིས་རྒྱུད་ཀྱི་སྟོན་པ་ལ་ཕྱག་བྱས་ནས་སྐུ་བཞི་དབྱེར་མེད་དུ་འདུས་པ་ལ་ཕྱག་འཚལ་བ་ནི།ཀཱ་ལ་ཙཀྲ་ཞེས་པ་བཞི་ལ་ཡི་གེ་བསྣན་པའི་མངོན་བརྗོད་ཀྱིས་གང་ལ་སྒྱུ་ལུས་ཀྱི་ཐིག་ལེ་སྒྲིབ་བྲལ་དུ་གྱུར་པ་སྤྲུལ་སྐུ་དང་ངག་སྨྲ་བརྗོད་ཀྱི་རྟོག་པའི་མཚན་ཉིད་མེད་པ་ལོངས་སྐུ་དང།སེམས་གཉིས་སྣང་འཁྲུལ་པའི་གཡོ་བ་མེད་པ་ཆོས་སྐུ་དང་དེ་བཞིན་དུ་བཞི་པའི་ཐིག་ལེ་འཕོ་བའི་རིམ་པ་མེད་པ་ལྷན་སྐྱེས་ཀྱི་སྐུའམ་ངོ་བོ་ཉིད་ཀྱི་སྐུ་བཞི་པོ་གཉིས་སུ་མེད་པ་དང་པོའི་སངས་རྒྱས་དེ་ལ་བཏུད་བྱས་ཤིང་ཅེས་ཏེ།རྒྱས་པར་ནི་ལེའུ་དང་པོར་ནཱ་རོ་པ་དང་ཨ་ཙ་ལ་གརྦ་གཉིས་ཀྱི་ལུགས་བཞིན་བཤད་ཟིན་ཏོ།།སླར་ཡང་སྐུ་བཞི་སོ་སོ་ལ་འདུད་པ་ནི།ཀཱ་སོགས་ཡི་གེ་ཞེས་པ་ནས།སྤྱི་བོས་རབ་བཏུད་ནས།ཞེས་པའི་བར་ཏེ་གོ་སླའོ།།འདི་དང་ཚིགས་བཅད་སྔ་མ་གཉིས་ལ་ཟློས་པའི་སྐྱོན་ཡོད་པ་མིན་ཏེ།འདི་མིང་དང་སྔ་མ་དོན་ཡིན་པའི་ཕྱིར་དང།གཅིག་ལ་སྒོ་དུ་མ་ནས་བསྟོད་པ་མི་འགལ་བའི་ཡང་ཕྱིར་རོ།།གཉིས་པ་བརྩམ་པར་དམ་བཅའ་བ་ནི།དྲང་སྲོང་རྣམས་དང་སེམས་ཅན་ཀུན།ཅེས་པ་ནས།སྤྲུལ་པའི་སྐུ་ཡིས་བྲི་བར་བྱ།།ཅེས་པའི་བར་ཡང་གོ་བར་ཟད་དོ།།གཉིས་པ་ལེའུའི་གཞུང་བཤད་པ་ལ་གཉིས།རྒྱུད་སྡུད་པ་པོས་གསོལ་བ་གདབ་པ་བཤད་པ།རྒྱུད་ཀྱི་སྟོན་པས་ལན་གྱི་སྒོ་ནས་རྒྱས་པར་གསུངས་པ་བཤད་པའོ།།དང་པོ་ལ་གསུམ།མཚམས་སྦྱར་བ།བཤད་བྱའི་རྒྱུད་ཚིག་དགོད་པ།དེའི་དོན་བཤད་པའོ།།དང་པོ་ནི།འདིར།དཔལ་ལྡན་ཀ་ལཱ་པའི་གྲོང་གི།ཅེས་པ་ནས།ལན་གྱི་གསུང་ཚིགས་སུ་བཅད་པ་དང་པོས་གསུངས་པ།ཞེས་པའི་བར་གཞན་རྣམས་གོ་སླ་ལ།ལེའུ་རེ་རེར་ཡང་དང་ཡང་དུ་སྟོན་པས་འཇམ་དཔལ་ལ་རྒྱུད་སྡུད་པར་བསྐུལ་བ་དང།འཇམ་དཔལ་གྱིས་པདྨ་དཀར་པོ་ལ་བསྐུལ་བ་དང།གནང་བ་བྱིན་པ་སོགས་བཀོད་པ་ནི་བསྡུས་རྒྱུད་དང་འགྲེལ་ཆེན་ལ་ངེས་པ་རྣམ་དག་བསྐྱེད་པའི་ཆེད་དུ་ཡིན་ལ།ཉི་མའི་ཤིང་རྟ་སོགས་ལ་ཀ་ལཱ་པ་དང་མ་ལ་ཡའི་སྐྱེད་ཚལ་གྱི་ལྷོ་བྱང་བཤད་མི་དགོས་ཀྱང་རྒྱུད་འགྲེལ་འཛམ་གླིང་ཆེན་པོ་ལ་སོགས་པ་རྣམས་སུ་དར་བ་ན་དེའི་གདུལ་བྱས་རྟོགས་པའི་དོན་དུའོ།།སྡུད་པ་པོ་འཇམ་དཔལ་གྱི་སེངྒེའི་ཁྲི་ཡོད་པའི་སྒོ་ཁྱམས་ནི་གློ་སླང་གི་ཁང་པ་མིན་པར་རྡོ་རྗེ་མེ་ལྕེའི་ཕྱི་རོལ་ན་རྒྱུད་སྟོན་པའི་ཁང་པ་ཟུར་པ་ཞིག་ཡོད་པ་འདྲའོ།།གཉིས་པ་ནི་གཙོ་བོའི་སྒྲུབ་ཐབས་ཞེས་སོགས་རྐང་པ་བཞིའོ།༡།གསུམ་པ་ནི།འདིར་ཚིགས་སུ་བཅད་པ་དང་པོས་དང་པོའི་སངས་རྒྱས་ལས་ཟླ་བ་བཟང་པོས་གསོལ་བ་བཏབ་པ་དང།ཅེས་པ་ནས།ལན་གྱི་གསུང་སྟེ་སླར་ཡང་རྒྱུད་འདི་ལ་གསོལ་བ་བཏབ་པ་མེད་དོ་ཞེས་པ་ནི་ངེས་པའོ།།ཞེས་པའི་བར་ཕལ་ཆེར་གོ་སླ་ལ།གཙོ་བོའི་སྒྲུབ་ཐབས་དེ་བཞིན་གཤེགས་པ་རྣམས་དང་བཅས་པ་ཞེས་པ་ནི་རྫོགས་རིམ་གྱི་སྨིན་བྱེད་དུ་འགྱུར་བའི་བསྐྱེད་རིམ་ལ་མཐའ་ནའང་ལྷ་ལྔ་མ་ཡན་ཆད་ཀྱི་དཀྱིལ་འཁོར་འབྲས་བུའི་སྐབས་དང་གནས་ལུས་ལོངས་སྤྱོད་འཁོར་ཕུན་ཚོགས་བཞི་དང་རྣམ་པ་མཐུན་པ་ཞིག་དགོས་སོ་ཞེས་ངེས་གཟུང་གི་སྙིང་པོ་ཅན་དུ་མཛད་ལ།གཞན་ཡང་སངས་རྒྱས་རྣམས་ཀྱི་རིགས་དྲུག་མཉན་པར་འཚལ་ཏེ།ཞེས་སོགས་ཀྱི་དོན་ནི།ཕུང་ཁམས་རྣམ་པར་དག་པའི་ལྷ་ཕོ་མོ་ནི་རྒྱུད་གསུམ་གྱི་ནང་ནས་མི་འཕྲོགས་པའི་རྒྱུད་ཡིན་ལ།དེ་དག་དབྱངས་གསལ་གྱི་ཡི་གེས་མཚན་པ་རྣམས་བཤད་དུ་གསོལ་ཞེས་པའོ།།ཁ་ཕྱོགས་ཅིག།དབྱངས་དང་ཟླ་བ་དང་ཁུ་བ་གཞན་བདེ་བ་ཆེན་པོའི་དོན་དམ་གྱི་ལྷ་དང་།གསལ་བྱེད་དང་ཉི་མ་དང་རྡུལ་གཞན་སྟོང་གཟུགས་ཀྱི་ལྷ་རྣམས་ཞེས་ཟེར་བ་ནི་མ་ཡིན་ཏེ།དེ་ལྟར་རིས་སུ་བཅད་ན་དབྱངས་ཀྱིས་མཚོན་པའི་སྟོང་གཟུགས་མེད་པར་ཐལ་བའི་ཕྱིར་རོ།།རྒྱུད་འདི་ལ་སླར་ཡང་གསོལ་བ་བཏབ་པ་མེད་དོ་ཞེས་པ་ནི་རྒྱུད་གཞན་བཞིན་དྲིས་ལན་སྤེལ་ཏེ།མི་འབྱུང་བར་ལེའུའི་ཐོག་མར་ཚིགས་སུ་བཅད་པ་གཅིག་གིས་གསོལ་བ་བཏབ་ལ།ལྷག་མ་རྣམས་ལན་གྱི་གསུང་ཡིན་ནོ་ཞེས་བྱ་བའི་དོན་ནོ།།གཉིས་པ་རྒྱུད་ཀྱི་སྟོན་པས་ལན་གྱི་སྒོ་ནས་རྒྱས་པར་གསུངས་པ་ལ་མདོར་བསྡུས་ཆེན་པོ་བཞི་ལས་དང་པོ་རྣལ་འབྱོར་མའི་རྒྱུད་ལ་སོགས་པ་སྤྲོ་བའི་མདོར་བསྡུས་ལ་གཉིས།མདོར་བསྡུས་ཀྱི་གཞུང་བཤད་པ་དང།མདོར་བསྡུས་ཀྱི་མཚན་བསྟན་པའོ།།དང་པོ་ལ་གསུམ།ཐོབ་བྱ་འབྲས་བུའི་རྣམ་གཞག།ཐོབ་བྱེད་ལམ་གྱི་རང་བཞིན།ལམ་སྒྲུབ་པ་པོའི་གང་ཟག་བསྟན་པའོ།།དང་པོ་ལ་གསུམ།ལྷ་དང་དཀྱིལ་འཁོར་གྱི་དག་པ།ཀུན་རྫོབ་དང་གནས་ཚོད་ལ་ལྟོས་ཏེ་རྒྱུད་གཉིས་ཀྱི་རྣམ་དབྱེ་བཤད་པ།དག་མ་དག་སྣ་ཚོགས་པའི་སྤྲོ་བསྡུ་བཤད་པའོ།།དང་པོ་ལ་གཉིས།ནང་དང་གཞན་གྱི་དག་པ་སྤྲོས་ཏེ་བཤད་པ།བསྡུས་ཏེ་བསྟན་པའོ།།དང་པོ་ལ་བཞི།ཁམས་དྲུག་དག་པས་དཀྱིལ་འཁོར་སྐུ་རྡོ་རྗེར་བསྟན་པ།དབྱངས་གསལ་དག་པས་ལྷ་ཚོགས་གསུང་རྡོ་རྗེར་བསྟན་པ།རྣམ་ཤེས་དྲུག་དག་པས་གཙོ་བོ་ཐུགས་རྡོ་རྗེར་བསྟན་པ།ཀུན་རྟོག་དག་པས་གཙོ་མོ་ཡེ་ཤེས་རྡོ་རྗེར་བསྟན་པའོ།།དང་པོ་ལ་གཉིས།བཤད་པ་དང་བསྡུ་བའོ།།དང་པོ་ནི་ལེའུ་འདི་ལ་གནས་པ་ཉི་ཤུ་ལས་དང་པོ་ལུས་ཀྱི་རུས་པ་ལ་སོགས་པའི་ཁམས་རྣམ་པར་དག་པའི་དཀྱིལ་འཁོར་གྱི་ངོ་བོ་ཉིད་ཀྱིས་གནས་པ་ནི་གལ་ཏེ་སྒྲུབ་ཐབས་ལེའུ་ལ་སོགས་པར་ཡང་རྟེན་བརྟེན་པའི་རྣམ་དག་མང་དུ་གསུངས་པ་མ་ཡིན་ནམ།ཡང་ཅིའི་ཕྱིར་འདིར་ཡང་གསུངས་ཤེ་ན་ཆོས་སོ་སོ་ཐ་དད་པ་དུ་མ་ལ་དག་པ་མི་འདྲ་བ་དུ་མ་ཡོད་པའི་ཕྱིར་སྐྱོན་མེད་དོ།།དེ་ལས་འདིར་ནི་སྒྲུབ་ལེར་ལུས་ཀྱི་ཁམས་ཀྱི་དག་པ་ཁ་འཕངས་པ་འཆད་དེ་དེ་ཡང་རུས་པའི་ཁམས་སོགས་སྒྲུབ་པ་པོའི་ལུས་ཀྱི་ཆ་སོ་སོ་ནི་དག་བྱ་དང་གཞལ་ཡས་ཁང་གི་ཀ་བ་སོགས་རྡུལ་ཚོན་གྱིས་བྲིས་པ་བསྒྲུབས་ཏེ་བསྒོམས་པ་ནི་དག་བྱེད་དང།དེ་ལ་བརྟེན་ནས་རུས་པ་ལ་སོགས་པ་རྣམས་ཀྱི་དྲི་མ་སྦྱངས་ནས་འབྲས་དུས་ཀྱི་གཞལ་ཡས་ཁང་གི་ཀ་བ་སོགས་འགྲུབ་པ་ནི་ཇི་ལྟར་དག་པའོ།།སྔ་བུ་སོགས་མ་ཕལ་ཆེར་རུས་པའི་ཁམས་འགགས་པ་ཞེས་པ་ཙམ་ཞིག་སྨྲ་ལ།འགའ་དོལ་སྟག་ཞིག་གདོད་ནས་དག་པ་ཞེས་ཟེར་རོ།།སྔ་མའི་འགགས་ཚུལ་ད་དུང་བཤད་དགོས་པས་ལྷག་མ་ཅན་གྱི་ཚིག་ཡིན་ལ།ཕྱི་མ་ནི་དག་མ་དག་གཅིག་ཏུ་འཁྲུལ་བའི་གཏམ་མོ།༢།དེ་ལྟར་ན་ཚིག་གི་དོན་ནི།ད་ནི་ཁམས་རྣམ་པར་དག་པས་དཀྱིལ་འཁོར་གྱི་རྣམ་པར་དག་པ་གསུངས་པ་ཞེས་པ་ནས།ཕྱོགས་དང་ཕྱོགས་བྲལ་དག་ལ་གནས་པའི་བ་སྤུ་རྣམས་ཀྱི་རྡོ་རྗེ་མེ་ལྕེའོ།།ཅེས་པའི་བར་གྱི་དོན་ཕལ་ཆེར་བསྡུས་ཏེ་བསྟན་པ་དེས་གོ་བར་ནུས་སོ།།དབུས་སུ་ཁུ་བ་རྣམ་པར་དག་པས་རྡུལ་ཚོན་གདབ་པའོ།།གང་དུ་རྡུལ་ཚོན་དྲུག་པ་ཡིན་པ་དེར་ནི་རྡུལ་རྣམ་པར་དག་པས་རྡུལ་ཚོན་གདབ་པའོ།།ཞེས་པ་ལ་མཁས་རང་པ་དག།།དབུས་ལྗང་ཁུའམ་སྔོན་པོར་བྱེད་པའི་ཤེས་བྱེད་དོ།།ཞེས་གསུངས་པ་ལྟར་གཙོ་བོའི་པདྨ་ལྗང་ཁུ་དང་དབུས་ཀྱི་ལིང་ཙེ་གྲུ་བཞི་པ་སྔོན་པོ་གདབ་པར་བྱའོ།༣།ཤ་རྣམ་པར་དག་པའི་རྡུལ་ཚོན་དོན་གྲུབ་ཏུ་གྱུར་པ་ཤར་དུ་གདབ་པར་གསུངས་པ་སོགས་སུ་འདི་རྡུལ་ཚོན་ནག་པོ་དོན་གྲུབ་སོགས་སུ་བསྐྱེད་པའང་གོ་བར་ནུས་སོ།།བསྐྱེད་རིམ་སངས་རྒྱས་ཀྱི་རྒྱུ་མིན་པར་སྨྲ་བ་རྣམས་ཀྱིས་གཞུང་འདི་དག་ལོག་པར་སྨྲ་དགོས་ཏེ།ལུས་ཀྱི་རུས་པའི་ཁམས་དག་པ་བསྐྱེད་རིམ་གྱི་དཀྱིལ་འཁོར་གྱི་ཀ་བར་བསྒོམས་པ་དེས་འབྲས་བུའི་ཆ་གཅིག་འགྲུབ་མི་སྲིད་ན་འོག་ཏུ་འདི་དག་གི་འབྲས་བུའི་དག་པ་གསུང་བ་ཤིན་ཏུ་མ་འབྲེལ་བའི་ཕྱིར་རོ།།གཉིས་པ་ནི་དེ་ལྟར་ངེས་པར་གཞལ་ཡས་ཁང་སྐུའི་རྡོ་རྗེ་ཁམས་དྲུག་གི་ལྷའི་བདག་ཉིད་སྒྲུབ་པ་པོའི་ལུས་ལས་ལ་སོགས་པའི་ཁམས་དྲུག་གི་དབྱེ་བས་སྐུའི་རྡོ་རྗེ་མཆོག་གི་ཡོན་ཏན་རྣམ་མང་རིགས་དྲུག་གི་ལྷའི་དཀྱིལ་འཁོར་གཞལ་ཡས་ཁང་གི་ནི་རྣམ་པར་གསུངས་ཞེས་པ་དཀྱིལ་འཁོར་གྱི་ངེས་པའོ།།གཉིས་པ་ནི་སྐུ་དང་གསུང་དང་ཐུགས་དང་རིགས་དྲུག་གི་ལྷའི་ངོ་བོ་ཉིད་ཀྱིས་གནས་པ་གཉིས་པ་སྟེ།ད་ནི་ལྷའི་ཚོགས་ཀྱི་རྣམ་པར་དག་པ་གསུངས་པ།ཞེས་སོགས་སོ།།འདིའི་དབྱངས་གསལ་ཡང་ནང་དུ་ནི་སྒྲུབ་པ་པོའི་ངག་སྨྲ་བརྗོད་ཁམས་དྲུག་གི་བདག་ཉིད་དང་བསྐྱེད་རིམ་ལ་ས་བོན་གྱི་ཡི་གེ་ཁམས་དྲུག་ལ་བྱའོ།།གསུམ་པ་ནི་སྟོང་པ་དྲུག་གི་ཐུགས་ཀྱི་རྡོ་རྗེ་ཅེས་པ་ནས།གཅིག་པུར་མཛོད་ཅིག་ཅེས་པའི་བར་ཏེ།གཟུགས་ལ་སོགས་པ་སྒྲིབ་པ་མེད་པའི་ཡུལ་རྣམས་ཀྱིས་ཐུགས་རྡོ་རྗེར་འགྱུར་རོ།།ཞེས་འགྱུར་འཁྲུགས་པ་བཅོས་ཏེ་གདོན་པར་བྱ་ཞིང་རྩ་བར་སྟོང་པ་ཞེས་པའི་དོན་འགྲེལ་པས་སྒྲིབ་པ་མེད་པ་ལ་བཤད་ལ།དེ་ཡང་གཟུགས་སོགས་ཡུལ་བཅས་ལ་གསུངས་པས་ནང་དུ་ནི་མིག་ཤེས་སོགས་ཀྱིས་ཡུལ་མི་སྒྲིབ་པར་མཐོང་བ་ལ་བྱ་དགོས་པ་འདྲའོ།།གཞན་བསྐྱེད་རིམ་སོགས་ཀྱི་ནི་རང་རང་གི་སྒྲིབ་མེད་དོ།།རྣམ་གསུམ་སྲིད་པ་ནི་ནང་ལ་གོ་སླ་ཞིང་གཞན་ལ་ཐུགས་གསུང་སྐུ